b"\n_START_ARTICLE_\nTeatre elisabeti\xc3\xa0\n_START_PARAGRAPH_\nEl teatre elisabeti\xc3\xa0  \xc3\xa9s el per\xc3\xadode del renaixement del teatre professional prof\xc3\xa0 a Anglaterra, que comen\xc3\xa7a amb la inauguraci\xc3\xb3 del primer teatre comercial, The Theatre, a Londres, i acaba amb el primer incendi del teatre de Shakespeare, The Globe. D'aquesta \xc3\xa8poca s\xc3\xb3n grans noms de la dramat\xc3\xbargia anglesa, com l'esmentat William Shakespeare, Christopher Marlowe, Thomas Kyd i Ben Jonson._NEWLINE_Bona part d'aquest temps va regnar Elisabet I a Anglaterra. Va ser una \xc3\xa8poca pol\xc3\xadticament conflictiva i socialment influ\xc3\xafda per l'humanisme europeu. S'associa tradicionalment a la figura de William Shakespeare (1564-1616).\n_START_SECTION_\nCaracter\xc3\xadstiques\n_START_PARAGRAPH_\nEls autors anglesos es van interessar per la producci\xc3\xb3 d'It\xc3\xa0lia i a trav\xc3\xa9s d'ella van accedir a la cultura cl\xc3\xa0ssica, fet que va impulsar el teatre en recuperar els models grecollatins de la trag\xc3\xa8dia i la com\xc3\xa8dia i proporcionar nous temes per a les obres de l'\xc3\xa8poca, de regust mitol\xc3\xb2gic. La innovaci\xc3\xb3 anglesa va ser dotar de m\xc3\xa9s realisme als personatges, fet que els va apropar al poble, ja que el teatre era un espectacle de masses i interclassista._NEWLINE_L'\xc3\xa8xit es devia a la quantitat d'obres representades i a les relacions socials establertes durant les funcions, on primava el text teatral sobre el vestuari o el decorat."